兖學叙舊呈子充
作者：葛勝仲
朝代：宋

paragraphs: 羲和無停輪，年鬢日夜改。
惟有金蘭心，歲晚依然在。
頗憶四門舘，研席同諸生。
聫名理朱穆，結駟留陽城。
縞紵初定交，車裘容共敝。
駿馬馳春風，休沐章臺市。
年少未涉道，惟論場屋文。
鼻息拂霄漢，心期勇風雲。
春闈鎻儒仙，試席兩心競。
閬仙時乞靈，孤懿肯移病。
喜君先得桂，時我猶飄蓬。
鳯凰黄鵠歎，振手國門東。
離羣十周星，爲僚一都會。
涵牛鼎烹鷄，邑小非材配。
理縣不用譜，政如密與蒲。
糗水代厨傳，木索閒庭除。
肯憐冰子窮，夜凍午不粒。
綈袍累故人，口腹煩安邑。
更迂長者轍，来顧空宇中。
坐令羈官興，不復嘆秋風。